ท่าอากาศยานเชียงใหม่ เริ่มเปิดให้บริการอีกครั้ง ภายใต้มาตรการคุมเข้มของโรคโควิด-19
ที่ท่าอากาศยานเชียงใหม่ อำเภอเมือง จังหวัดเชียงใหม่ นายวีระพันธ์ ดีอ่อน รองผู้ว่าราชการจังหวัดเชียงใหม่ ลงพื้นที่ตรวจติดตามการเปิดให้บริการของท่าอากาศยานเชียงใหม่อีกครั้ง หลังจากที่ ศบค.ได้ปรับมาตรการต่างๆ ให้ประชาชนสามารถเดินทางได้  เพื่อกระตุ้นเศรษฐกิจควบคู่กับมาตรการควบคุมโรครองผู้ว่าราชการจังหวัดเชียงใหม่ เปิดเผยว่า จังหวัดเชียงใหม่ดำเนินการคัดกรองผู้ที่เดินทางเข้าพื้นที่ทุกเส้นทาง โดยเฉพาะทางอากาศที่เริ่มกลับมาเปิดให้บริการอีกครั้งในวันนี้ ซึ่งคณะกรรมการโรคติดต่อจังหวัดเชียงใหม่ ได้ประสานงานกับท่าอากาศยานเชียงใหม่ เจ้าหน้าที่ด้านสาธารณสุขและเจ้าหน้าที่ทหาร ตำรวจ เพื่อบูรณาการอำนวยความสะดวกแก่ประชาชน นับแต่วันที่ 1 กันยายนเป็นต้นไป จะมีผู้ที่เดินทางเข้ามาในพื้นที่จังหวัดเชียงใหม่มากยิ่งขึ้น สำหรับการควบคุมโรคติดต่อ จะทำการคัดกรองผู้โดยสารที่เดินทางมา โดยแยกเป็น 2 กลุ่ม ได้แก่ กลุ่มผู้โดยสารที่ไม่ได้รับวัคซีนมาก่อนและกลุ่มผู้ไม่มีผลการตรวจโควิด-19 แบบ RT-PCR หรือ ATK ส่วนอีกกลุ่มที่ยกเว้นคือ ผู้ที่เคยติดเชื้อโควิด-19  ใน 3 เดือนที่ผ่านมา ถือว่าเป็นผู้มีภูมิคุ้มกันโดยธรรมชาติ ซึ่งผู้โดยสารเที่ยวบินแรกที่เดินทางมายังจังหวัดเชียงใหม่ มีจำนวน 48 ราย และได้รับการตรวจ Swab จำนวน 6 รายด้านนาวาอากาศโท มัธยัณห์ ไกรสรทองศรี รองผู้อำนวยการท่าอากาศยานเชียงใหม่  (สายปฏิบัติการ) กล่าวเพิ่มเติมว่า ท่าอากาศยานเชียงใหม่มีความพร้อมอย่างเต็มที่ ในการกลับมาเปิดให้บริการด้านการบิน ตามการอนุญาตของสำนักงานการบินพลเรือนแห่งประเทศไทยและสร้างความมั่นใจให้กับผู้โดยสารด้วยการฉีดวัคซีนโควิด-19 ให้แก่ผู้ปฏิบัติหน้าที่ทุกคนแล้ว พร้อมกับมีการทำความสะอาดภายในอาคารและจุดสัมผัสต่างๆ ด้วยน้ำยาฆ่าเชื้อโรคอย่างสม่ำเสมอ เพราะตระหนักถึงความสะอาดและความปลอดภัยอย่างสูงสุดแก่ผู้ใช้บริการ ซึ่งตั้งแต่วันที่ 1 -15 กันยายน 2564 จะมีเที่ยวบินให้บริการเฉลี่ยวันละ 10 เที่ยวบิน และจะมีการเพิ่มขึ้นอย่างต่อเนื่อง ซึ่งผู้โดยสารจะต้องปฏิบัติตามมาตรการที่รัฐกำหนดอย่างเคร่งครัด โดยเฉพาะการปฏิบัติตามมาตรการเข้าพื้นที่ของจังหวัดเชียงใหม่ ได้แก่ การลงทะเบียนในระบบ CM-CHANA การตรวจ Swab ผู้โดยสารที่ยังไม่ได้รับการฉีดวัคซีน หรือไม่มีผลการตรวจโควิดแบบ RT-PCR ที่ไม่เกิน 72 ชั่วโมง มาแสดงต่อเจ้าหน้าที่ นอกจากนี้จะต้องสวมหน้ากากอนามัยตลอดเวลาและรักษาระยะห่างในขณะรับบริการทุกขั้นตอน